
„Szerintem azért csinálta, mert…”– A közösségi médiában látott kommentek hatása az attribúciós folyamatokra a szociális szorongás és a szociális dominancia függvényében

A közösségi média felületén az egyének sokkal kevesebb jelzőingerrel találkoznak, mint amikor személyes megélések alapján alkotják meg attribúciójukat. Korábbi kutatások pedig feltárták, hogy a szociális szorongás pozitívan, míg a szociális dominancia orientáció negatívan jár együtt a véleményalkotás magabiztosságával, illetve azok megváltoztatásra való hajlandóságával. Kutatásom célja annak vizsgálata, hogy milyen hatással vannak az attribúciós folyamatokra a közösségi médiában látott kommentek a szociális szorongás és a szociális dominancia függvényében. A vizsgálatban összesen 215 fő (M = 29,4 év, SD = 12,8, 75% nő) vett részt. A résztvevőket születési napjuk alapján soroltuk két csoportba, majd egy 15-20 perces kérdőívet kellett kitölteniük. Kutatásomban a Liebowitz Szociális Szorongás kérdőívet, a Szociális Dominancia Orientáció kérdőívet, valamint egy saját alkotású, attribúciót mérő feladatsort használtam. Eredményeim alapján fellelhető egy gyenge mértékű pozitív kapcsolat mind a szociális szorongás, mind a szociális dominancia orientáció esetében, amikor az egyének attribúciókat képeznek a közösségi média felületein. A kommentek látványa jelentősen módosította az attribúciókat a kommentek tartalmának irányába.



